b'\n_START_ARTICLE_\nCarlos Sarthou Carreres\n_START_SECTION_\nJoventut\n_START_PARAGRAPH_\nFill del passant de notari Carlos Sarthou Monfort i de Rosa Carreres Monllade. La fam\xc3\xadlia dels Sarthou, d\'ascend\xc3\xa8ncia francesa, es van establir com a comerciants a Vila-real al segle XVIII. Graduat com a batxiller l\'any 1893, continua estudis de Dret a Val\xc3\xa8ncia fins a obtenir la llicenciatura l\'any 1901. Dos anys m\xc3\xa9s tard, llegeix a Madrid la tesi doctoral. Tamb\xc3\xa9 el seu germ\xc3\xa0 Vicente va seguir la carrera judicial. _NEWLINE_Despr\xc3\xa9s del seu matrimoni l\'any 1904 amb la senyoreta Lidia Vila Bou, inicia la seua activitat professional com a secretari judicial a Vila-real. Ac\xc3\xad va ser fundador i primer president de la secci\xc3\xb3 local de "Creu Roja Espanyola" i el 15 d\'octubre de 1906 va pronunciar un vibrant discurs a la pla\xc3\xa7a Major en el transcurs de la gran concentraci\xc3\xb3 d\'agricultors en defensa del comer\xc3\xa7 dels c\xc3\xadtrics. Igualment va promoure el 1905 les festes extraordin\xc3\xa0ries en honor de Cervantes en la commemoraci\xc3\xb3 del tercer centenari de la publicaci\xc3\xb3 del "Quixot", i va col\xc2\xb7laborar en la recepci\xc3\xb3 al rei Alfons XIII en la seua visita al sepulcre de la Bas\xc3\xadlica de Sant Pasqual d\'aquell mateix any.\n_START_SECTION_\nTraject\xc3\xb2ria i obra\n_START_PARAGRAPH_\nL\'any 1909 aconsegueix la pla\xc3\xa7a titular a Borriana que va ocupar fins al 1920, data en qu\xc3\xa8 es va traslladar a X\xc3\xa0tiva, on va exercir com a jutge i arxiver municipal. La seua primera filla, L\xc3\xaddia (1905), va morir al malaurat incendi del cinema "La Luz" de Vila-real a l\'edat de set anys, la qual cosa va colpir emocionalment el matrimoni que, temps despr\xc3\xa9s van tenir una altra filla, igualment anomenada L\xc3\xaddia, i un fill, Carlos. El 1926 va contraure nou matrimoni amb Josefa Calabuig. _NEWLINE_La seua inquietud cultural comen\xc3\xa7a a manifestar-se l\'any 1909 amb la publicaci\xc3\xb3 d\'estudis com "Viaje por los santuarios de la provincia de Castell\xc3\xb3n", o "Impresiones de mi tierra", que motiven la seua col\xc2\xb7laboraci\xc3\xb3 com a autor del volum corresponent a Castell\xc3\xb3 en la "Geograf\xc3\xada General del Reino de Valencia" dirigida per Francesc Carreras Candi l\'any 1913. Eixe any \xc3\xa9s nomenat membre corresponent de la Reial Acad\xc3\xa8mia de la Hist\xc3\xb2ria i adscrit a la Comissi\xc3\xb3 Provincial de Monuments de Castell\xc3\xb3 (l\'any 1921 ho seria de la de Val\xc3\xa8ncia). En 1919 \xc3\xa9s designat delegat reial de Belles Arts a Castell\xc3\xb3. _NEWLINE_Ja traslladat a X\xc3\xa0tiva, dirigeix el Centre de Cultura Valenciana i, pels seus treballs en la recuperaci\xc3\xb3 del patrimoni art\xc3\xadstic i documental de la ciutat, el 1923 rep el t\xc3\xadtol de Fill Adoptiu i, el 1940, el de Cronista Oficial. Durant aquests anys, Sarthou Carreres, pioner de la fotografia documental, recopila una gran col\xc2\xb7lecci\xc3\xb3 gr\xc3\xa0fica de centenars de clix\xc3\xa9s sobre cristall i cel\xc2\xb7luloide (\xc3\xbanic testimoni en l\'actualitat de molts monuments i paisatges desapareguts a causa de la guerra o de l\'activitat urban\xc3\xadstica) que es tradueix en dos importants volums: "Castillos de Espa\xc3\xb1a" i "Catedrales de Espa\xc3\xb1a", prologats per Azor\xc3\xadn, a m\xc3\xa9s d\'una gran quantitat de xicotets estudis de tem\xc3\xa0tica art\xc3\xadstica i contingut religi\xc3\xb3s. Va ser col\xc2\xb7laborador habitual de publicacions com "Nuevo Mundo", "La Il\xc2\xb7lustraci\xc3\xb3 Catalana", "Arte y Letras", "ABC", "La Tribuna", "Nuevo Mundo", "Juventud Valencianista" o "Arte y Letras". _NEWLINE_L\'any 1946 es va jubilar de la carrera judicial a Vic\xc3\xa1lvaro, cosa que li va permetre dedicar-se m\xc3\xa9s intensament a l\'activitat cultural. Va ser acad\xc3\xa8mic corresponent de Belles Arts a X\xc3\xa0tiva (1953), membre de la Instituci\xc3\xb3 Alfons el Magn\xc3\xa0nim (1956), i de la "Hispanic Society" de Nova York (1959), col\xc2\xb7laborador de nombroses revistes de divulgaci\xc3\xb3 i director del Museu Municipal de X\xc3\xa0tiva fins al 1961. La seua darrera publicaci\xc3\xb3 (d\'un llistat que abasta els 83 t\xc3\xadtols) va ser un estudi sobre "Iconografia Mariana" (1961). Entre altres distincions va rebre la Medalla del M\xc3\xa8rit Tur\xc3\xadstic, Gran Creu de Plata de la Societat d\'Amics dels Castells d\'Espanya, Cronista d\'Honor de la Corona d\'Arag\xc3\xb3, i va ser President de l\'Associaci\xc3\xb3 Nacional de Secretaris Judicials d\'Espanya. _NEWLINE_El 21 de juliol de 1971 va morir a la ciutat de X\xc3\xa0tiva.'